Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 1 Pv 22/13/6601	Banská Bystrica, 19.2.2013
EEČ : 2-45-38-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
 
	16. 11.2006 asi o 18.50 h v predajni potravín obchodného domu XXXXX, na Ul. 29. augusta č.28 v Banskej Bystrici, odcudzil z predajného pultu 4 ks gazdovskej klobásy, 1 arašidy, 1 tašku zn. Dunlop, do ktorej  uvedený tovar vložil, bez zaplatenia prešiel  cez pokladničnú  zónu  a následne  bol zadržaný  pracovníkom  SBS, čím spôsobil spoločnosti XXXXX, s.r.o. Bajkalská 19/A, Bratislava, IČO:31347037,   celkovú škodu v sume 1.048,- Sk (34,79,- €), uvedeného konania sa dopustil napriek tomu, že 15.11.2006 mu bola uložená  bloková pokuta vo výške 1.000,- Sk, číslo bloku AA 2348622,  za drobnú krádež   tovaru v OD XXXXX - Prior vo Zvolene,

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:
Uznesením OR PZ, Úradu justičnej a kriminálnej polície PZ, OSV Banská Bystrica - východ č. ČVS:ORP - 2214/2-OSV-BB-2006 zo 16.11.2006   bolo podľa § 199 ods. 1 Tr. por.  začaté trestné stíhanie a súčasne podľa § 206 ods. 1 Tr. por.  vznesené obvinenie  XXXXX, nar. XXXXX, za  prečin krádeže podľa § 212 ods. 2 písm. f/ Tr. zák. na tom skutkovom základe, ako je uvedené vo výrokovej časti   uznesenia.  

Vzhľadom k tomu, že obvinený XXXXX je v súčasnej dobe vo výkone trestu odňatia slobody v Ústave na výkon trestu  odňatia slobody Košice - Šaca, po pokračovaní v trestnom stíhaní v predmetnej trestnej veci ďalej konal z dôvodov vecnej príslušnosti vyšetrovateľ OR PZ, odboru kriminálnej polície Banská Bystrica pod č. ČVS:ORP - 1053/1-OVK-BB-2012, ktorý po skončení vyšetrovania  predložil na tunajšiu okresnú prokuratúru  spisový materiál spolu s návrhom  na  zastavenie trestného stíhania podľa § 215 ods. 2 písm. a/ Tr. por. 
 
Obvinený XXXXX  v prípravnom konaní využil svoje zákonné oprávnenie  a k trestnej činnosti, ktorá mu bola kladená za vinu, odoprel vypovedať. 

Z trestnej činnosti bol obvinený usvedčený výpoveďou splnomocnenej zástupkyne poškodenej strany  XXXXX, ktorá uviedla, že pracovala ako vedúca v OD XXXXX, na Ul. 29. augusta v Banskej Bystrici, pričom dňa 16.11.2006 ju príslušník SBS informoval, že  neznámy muž odcudzil z predajne 4 ks gazdovskej klobásy, 1 arašidy a tašku Dunlop, do ktorej uvedený tovar schoval a bez zaplatenia  prešiel cez pokladňu. Za pokladňou ho príslušník SBS chytil  a vyzval, aby odcudzený tovar vyložil, potom zavolal políciu. Krádežou tovaru vznikla pre OD XXXXX, s.r.o. so sídlom Bajkalská ulica č. 19/A, Bratislava,  škoda v sume 1.048,- Sk. Uvedenú škodu nežiadala uhradiť, pretože tovar bol vrátený do predajne. 

XXXXX Molnár, pracovník SBS v OD XXXXX, na Ul. 29. augusta Banská Bystrica, uviedol, že 16.11.2006 asi o 18.50 h v predajni medzi regálmi zazrel podozrivo správajúceho sa muža, vo veku asi 50 rokov. Tento z predajného pultu odcudzil 4 ks gazdovskej klobásy, 1 arašidy a tašku Dunlop, do ktorej uvedený tovar vložil a bez zaplatenia prešiel  cez pokladničnú zónu. Následne osobu  zadržal a zavolal  políciu. 

Obvinený bol z trestnej činnosti usvedčený aj vyčíslením škody, z ktorého vyplývalo, že  škoda odcudzením tovaru  predstavovala sumu 1.048,- Sk (34,79 €). V spisovom materiáli sa nachádzal  aj záznam o priestupku - drobnej krádeži v OD XXXXX-Prior Zvolen dňa 15.11.2006 a tiež fotokópia bloku, ktorým bola  obvinenému  uložená bloková pokuta v sume 1.000,- Sk. 
 
Prečinu krádeže podľa § 212 ods. 2 písm. f/ Tr. zák. sa dopustí ten, kto si prisvojí cudziu vec tým, že sa jej zmocní hoci bol za obdobný čin v predchádzajúcich dvanástich mesiacoch  postihnutý. 

Z odpisu z registra trestov a tiež z pripojených súdnych rozhodnutí vyplývalo, že  odvtedy, ako obvinený XXXXX spáchal predmetný skutok, bol odsúdený  na území Slovenskej republiky nasledovne: 

XXXXX súdu Bratislava 2 -  sp. zn. 3T 98/2009 z 15.02.2011, ktorý sa stal právoplatným 18.02.2011, bol odsúdený  za  prečin  úverového podvodu podľa § 222 ods. 1 Tr. zák., na trest odňatia slobody v trvaní 2 rokov, výkon trestu mu bol podmienečne odložený  na skúšobnú dobu v trvaní 4 rokov. 

Trestným rozkazom Okresného súdu Nové Zámky - sp. zn. 2T 91/2012 z 30.05.2012, ktorý sa stal právoplatným 05.07.2012, bol odsúdený za  prečin krádeže  podľa § 212 ods. 2 písm. f/ Tr. zák., k súhrnnému nepodmienečnému trestu odňatia slobody v trvaní 8 mesiacov.
 
Trestným rozkazom Okresného súdu Levice - sp. zn. 3T/194/2012 zo 16.10.2012, ktorý sa stal právoplatným 02.11.2012, bol obvinený XXXXX uznaný vinným  za  prečin  krádeže podľa § 212 ods. 2 písm. f/ Tr. zák., pričom súd u neho podľa § § 44 Tr. zák.   upustil od uloženia súhrnného trestu podľa § 42 Tr. zák., nakoľko trest uložený obvinenému trestným rozkazom Okresného súdu Nové Zámky sp. zn. 2T 91/2012 z 30.05.2012, ktorý sa stal právoplatným 05.07.2012, pokladal na ochranu spoločnosti  a nápravu páchateľa za dostatočný,  ďalej bol uznaný vinným za prečin krádeže podľa § 212 ods. 2 písm. f/, ods. 3 písm. b/ Tr. zák., pričom mu bol uložený ďalší trest odňatia slobody v trvaní 6 mesiacov nepodmienečne.
 
Z uvedeného dôvodu je trest, ku ktorému môže v danom prípade trestné stíhanie viesť celkom bez významu popri treste, ktorý bol obvinenému  pre iný čin už právoplatne uložený.
 
Preto som rozhodla tak, ako je uvedené vo výrokovej časti  uznesenia. 

	 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Danica Hrabáčová
prokurátorka